Ka la 5 December, 1484, Mopapa Innocent VIII o ile a ngola lengolo la bopapa kapa tokomane e neng e pepesa boloi. O ile a boela a laela hore litho tse peli tsa lekhotla leo—e leng Jakob Sprenger le Heinrich Kramer (ea neng a boetse a bitsoa ka lebitso la hae la Selatine, e leng Henricus Institoris)—hore ba il’o rarolla bothata bona. Banna bao ba babeli ba ile ba ngola buka e bitsoang Malleus Maleficarum, eo ka Senyesemane e leng, The Hammer of Witches. Mak’hatholike le Maprostanta ba ne ba e sebelisa hore e ba tataise ha ba sebetsana le boloi. Buka eo e ne e akarelletsa lipale tse iqapetsoeng tsa baloi ba litšōmong ’me e ne e bua ka lithuto tsa bolumeli le tsa molao tse neng li sa lumellane le boloi, hape e ne e fana ka litaelo tsa kamoo ba ka hloaeang baloi le ho ba felisa. Buka ea The Hammer of Witches e ’nile ea hlalosoa e le “buka e sehlōhō le. . . e khelosang ka ho fetisisa e kileng ea ngoloa lefatšeng lohle.”